### ΟΜΗΡΟΥ ΟΔΥΣΣΕΙΑ

### ε 165-310

**Στόχοι**: οι μαθητές:

* να κατανοήσουν το περιεχόμενο της ενότητας
* να αντιληφθούν την αλλαγή του χώρου στη συνομιλία Καλυψώς-Οδυσσέα
* να συναισθανθούν τηνψυχοσυναισθηματική κατάσταση του Οδυσσέα στην Ωγυγία μέχρι τη στιγμή της ανακοίνωσης της απόφασης του νόστου του
* να κατανοήσουν το ήθος του Οδυσσέα και της Καλυψώς και κυρίως ότι ο Οδυσσέας αποφασίζει μόνος του αυτό που όρισαν οι θεοί και η Μοίρα
* να παρακολουθήσουν τον χρόνο δράσης της *Οδύσσειας*.

### Επεξεργασία του κειμένου (165-251: αναλυτική – 252-310: ανάγνωση):

**1. Ανάγνωση της ενότητας.**

**2. Ποιο είναι το θέμα της ενότητας;** (τίτλος: Συνομιλία Καλυψώς – Οδυσσέα)

**3. Επισήμανση**: για πρώτη φορά βλέπουμε τον Οδυσσέα, μέχρι τώρα μόνο ακούγαμε γι’ αυτόν.

**4. Σε ποιο σημείο του νησιού διεξάγεται η συνομιλία Καλυψώς-Οδυσσέα;** (165-167: στο ακρογιάλι – αλλά στη συνέχεια αλλάζει ο τόπος → 212-214: μέσα στη σπηλιά της Καλυψώς – διάκριση δύο υποενοτήτων / σκηνών: α) 165-211 και β) 212-251)

**5. Γιατί το πρώτο μέρος της συνομιλίας γίνεται στο ακρογιάλι** και δε γίνεται εξ ολοκλήρου η συνομιλία στη σπηλιά; (165-167: γιατί εκεί βρήκε η Καλυψώ τον Οδυσσέα – για να προβληθεί το ήθος του νοσταλγού Οδυσσέα)

**6. Ποια είναι η ψυχοσυναισθηματική κατάσταση του Οδυσσέα;** (167-175: ο Οδυσσέας περνάει τον χρόνο του στο ακρογιάλι ατενίζοντας το πέλαγος / αναστενάζει, κλαίει και οδύρεται / τον «τρώει» ο καημός του γυρισμού / είναι θλιμμένος, λυπημένος, δυστυχισμένος, απελπισμένος, γιατί ποθεί να γυρίσει στην πατρίδα, αλλά δεν μπορεί / ατενίζει τη θάλασσα, γιατί αυτή είναι το μέσο διαφυγής του – αντιπροσωπευτική εικόνα του νοσταλγού Οδυσσέα / δείχνει τη βαθιά προσήλωση του ήρωα στην πατρίδα)

**7. Πώς ανακοινώνει η Καλυψώ στον Οδυσσέα την απόφαση των θεών να επιστρέψει στην πατρίδα του; Πώς ηθογραφείται;** (176-187: α) αμέσως / από την αρχή του λόγου της, ενώ ο Ερμής τής την είχε ανακοινώσει στο τέλος του λόγου του, γιατί ήξερε ότι θα την πλήγωνε, τώρα όμως ο Οδυσσέας θα χαρεί – β) την παρουσιάζει σαν δική της απόφαση – μετά προτρέπει τον Οδυσσέα να φτιάξει σχεδία και του υπόσχεται ότι θα τον βοηθήσει δίνοντάς του τρόφιμα και ρούχα και στέλνοντας ούριο άνεμο στο θαλασσινό ταξίδι του / προοικονομία – ήθος: τρυφερή, γεμάτη συμπάθεια για τον Οδυσσέα, πρόθυμη να τον βοηθήσει, μεγαλόψυχη, γενναιόδωρη)

**8. Πώς αντιδρά ο Οδυσσέας στην ανακοίνωση της αναχώρησής του;** **Πώς ηθογραφείται;** (188-198: αιφνιδιάζεται – είναι καχύποπτος με την Καλυψώ, νομίζει ότι έχει κάτι κακό στον νου της γι‘ αυτόν – είναι δύσπιστος, γι’ αυτό ζητάει από την Καλυψώ να του ορκιστεί ότι λέει αλήθεια – βασικά, είναι συγκρατημένος και επιφυλακτικός, για δύο λόγους: α) δεν του έχει πει η Καλυψώ ότι είναι απόφαση των θεών και β) δε θέλει να θίξει τη γυναικεία ευαισθησία της Καλυψώς πανηγυρίζοντας)

**9. Πώς αντιδρά η Καλυψώ στη δυσπιστία του Οδυσσέα; Πώς ηθογραφείται;** (199-211: του χαμογελάει και τον χαϊδεύει – αναγνωρίζει την πονηριά και την εξυπνάδα του να κατοχυρωθεί με όρκο – ορκίζεται στη γη, στον ουρανό και στο νερό της Στύγας ότι δε σκέφτεται κάτι κακό για εκείνον / όρκος: θρησκευτικό στοιχείο – τον διαβεβαιώνει ότι είναι καλοπροαίρετη και συμπονετική – ήθος: τρυφερή, με κατανόηση για την ανθρώπινη αντίδραση του Οδυσσέα, με τον όρκο που διατυπώνει για να άρει τη δυσπιστία του δείχνεται κι αυτή ανθρώπινη)

**10. Ποιες περιποιήσεις και τιμές αποδίδει η Καλυψώ στον Οδυσσέα όταν επιστρέφουν στη σπηλιά;** (215-220, 223: τον βάζει να καθίσει σε τιμητική θέση, του παραθέτει δείπνο, του απευθύνει προσφώνηση γεμάτη τιμητικούς προσδιορισμούς – πρόκειται για το τελευταίο γεύμα και ακολουθεί ο αποχαιρετιστήριος διάλογος)

**11. Με ποια τελευταία επιχειρήματα προσπαθεί η Καλυψώ να κρατήσει τον Οδυσσέα κοντά της;** (223-235: α) η επιστροφή του στην Ιθάκη συνδέεται με πολλές συμφορές – β) του προσφέρει αθανασία στην Ωγυγία – γ) ως θεά είναι ανώτερη σε ομορφιά από την Πηνελόπη / ζηλότυπη διάθεση – είναι μια ερωτευμένη γυναίκα που προσπαθεί μέχρι την τελευταία στιγμή να κρατήσει τον αγαπημένο της κοντά της)

**12. Πείθεται ο Οδυσσέας από τις προσφορές της Καλυψώς; Πώς απαντά και πώς ηθογραφείται από την απόφασή του;** (236-248: ο Οδυσσέας ζητάει από την Καλυψώ να μη στενοχωριέται – ξέρει ότι η γυναίκα του Πηνελόπη είναι κατώτερη από την Καλυψώ σε ομορφιά γιατί η τελευταία ως θεά είναι αγέραστη – όμως εν γνώσει του ο Οδυσσέας θέλει να γυρίσει στην πατρίδα / απόφαση – όσο για τις συμφορές που επίκεινται, θα τις υπομείνει και αυτές, είναι μαθημένος – ήθος: ο Οδυσσέας είναι ευγενικός και διπλωμάτης, με λεπτότητα και διακριτικότητα απορρίπτει τις προσφορές της Καλυψώς / με την απόφασή του βάζει πάνω από όλα τη νοσταλγία και την αγάπη για την πατρίδα – ως προς τις επικείμενες συμφορές, καρτερικός, πολύπαθος, επίμονος, αποφασιστικός)

**13. Τι προκρίνει και τι απορρίπτει ο Οδυσσέας με την απόφασή του; Πώς εξηγείται η επιλογή του;** (προκρίνει: α) θνητή Πηνελόπη, β) βραχώδη Ιθάκη, γ) περιπέτειες / συμφορές – απορρίπτει: α) όμορφη / θεά Καλυψώ, β) μαγευτική Ωγυγία, γ) αθανασία / βλ. και σ. 62 Δ΄ σχολ. εγχ.– γιατί πάνω από όλα είναι ο νόστος στην πατρίδα → υψηλό ήθος του Οδυσσέα – αποφασίζει μόνος του-αγνοεί την απόφαση των θεών-αυτό που ήδη όρισαν οι θεοί και έτσι η επιστροφή θα είναι κατόρθωμα δικό του / θεϊκή βούληση και ανθρώπινη απόφαση συνυπάρχουν – ουσιαστικά ο Οδυσσέας με αυτά επιλέγει την εστία-πατρίδα-οικογένεια-κοινωνία-ανθρωπότητα-ανθρώπινη ζωή / και απαρνείται τον εξωτικό τόπο - συμβίωση με θεά - αθανασία, γιατί είναι άνθρωπος → ανθρωποκεντρισμός της *Οδύσσειας*)

**14. Πώς κλείνει η σκηνή;** (249-251: νυχτώνει – ο Οδυσσέας και η Καλυψώ αποσύρονται στο βάθος της σπηλιάς, για να κοιμηθούν)

**15. Ανάγνωση των στίχων 252-310.** (1η επισήμανση → 252: 8η μέρα της δράσης – 2η επισήμανση → κατασκευή της σχεδίας → βλ. εικόνες σ. 62 σχολ. εγχ. – 3η επισήμανση → 289-290: 11η και 12η μέρα – απόπλους του ήρωα από την Ωγυγία – 4η επισήμανση → 307: συστολή του χρόνου / 28η μέρα – 5η επισήμανση → 307: 29η μέρα)

### Εργασίες:

1) Να ηθογραφήσετε τον Οδυσσέα και την Καλυψώ.

2) Η απόφαση για τον νόστο του Οδυσσέα ανήκει στους θεούς, στην Καλυψώ ή στον Οδυσσέα; Να τεκμηριώσετε την απάντησή σας.

3) Τι πρόσφερε η Καλυψώ στον Οδυσσέα, για να τον κρατήσει κοντά της, και τι επέλεξε εκείνος; Πώς εξηγείτε την επιλογή του;

4) Να περιγράψετε την ψυχοσυναισθηματική κατάσταση του Οδυσσέα στους στίχους ε 167-175.

5) Ποια επίθετα και ποιες εκφράσεις συνοδεύουν τα ονόματα του Οδυσσέα και της Καλυψώς αντίστοιχα, στην ενότητα ε 165-251;

6) H Kαλυψώ ανακοίνωσε ως δική της απόφαση τον νόστο του Oδυσσέα, χωρίς καμιά αναφορά στον Eρμή, στον Δία ή στη μοίρα. Tι εξυπηρετεί ο χειρισμός αυτός τόσο για την Kαλυψώ όσο και για τον Oδυσσέα; (σχολ. εγχ. σ. 62)

7) O Oδυσσέας χαρακτηρίζεται πονηρός από την Kαλυψώ (στ. 201) και πολύγνωμος από τον ποιητή (στ. 236). Πώς μπορούν να αιτιολογηθούν οι χαρακτηρισμοί αυτοί του ήρωα; (σχολ. εγχ. σ. 62)

8) Κάποια / ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.